АҞӘА, лаҵара 4 - Sputnik. Урыстәылатәи аблогер Витали Выграновски иԥсҭазаара далҵит Аԥсны 40 мшы имҩаԥигоз амлашьра ашьҭахь. Абри атәы аанацҳауеит РИА Новости, НТВ ҵаҵӷәыс иганы.
Иазгәаҭоуп, ахаҵа YouTube аҿы аканал мҩаԥигон ҳәа, уаҟа иҳәон крымф-крымжә 40 мшы аҟазаара шилшо, иара убас иԥышәара алҵшәақәа дырзааҭгылон "ВКонтакте" идаҟьаҿы.
Выграновски дыздыруаз аблогерцәа асоциалтә ҳақәа рҟны ирыҩуеит, иԥсҭазаара далҵит ичгара ашьҭахь ҳәа. Иԥсра зыхҟьаҵәҟьаз макьана ишьақәыргылам.
Выграновски амлашьра далагеит хәажәкырамзазы Москва. Ажәабатәи амш азы игәабзиара дахашшаауа далагеит, "ақалақьтәи аԥсҭазаара иқәыӷәӷәо" даналага дааит Аԥсныҟа, араҟа амлакра иациҵеит. Аҩажәатәи амш азы аблогер еиҭеиҳәеит ишигхаз, аха "аҽрыцқьара" дшахысыз.
"Ишԥамҩаси арҭ амшқәа? Хәмарран, уи сыдыскылеит сара. Аинтерес сзаҵан. Сцәа-сжьы аҽарыцқьеит", - иҳәахьан иара.
Ахаҵа имҩаԥигоз аԥышәара - акрымфара игәабзиара ааха шанаҭаз инырит 35 амш азы, аха имлашьра иациҵеит.
АҞӘА, лаҵара 12 - Sputnik, Асмаҭ Ҵәыџьԥҳа. Гәылрыԥшьтәи араионтә ӡбарҭа аӡбаҩ Игор Агәмаа Ахра Аҩӡба иҳәарала аус аҽа хьчаҩык иадгалара дақәшаҳаҭхеит.
Уаанӡа Ахра Аҩӡба иус ахәаԥшра урыстәылатәи адукат Сергеи Белиак иалахәхаразы азыҳәа ҟаиҵеит. Аӡбамҭа адкыларазы аӡбаҩцәа аилацәажәаратә уадахь инеиит.
Уаанӡа Ахра Аҩӡба иинтересқәа лыхьчон адукат Инга Габилаиаԥҳа.
Гәылрыԥшьтәи араионтә ӡбарҭаҿы Ахра Аҩӡбеи иара идгылаҩцәеи рус азы аилатәара хацдыркит. Дара ахара рыдҵоуп абџьари аџьаԥҳани закәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥигоз азы.
Ари аҩыза аумҭазы ахәҭаҷ иазыԥхьагәанаҭоит ҩышықәса инаркны фышықәсанӡа ҭакрала ахыгара.
АҞӘА, лаҵара 12 - Sputnik. Аԥсны иҟоу Урыстәыла Аладатәи арратә округ азенит ракетатә ҟәшақәа аҽазыҟаҵарақәа мҩаԥыргеит. Аҽазыҟаҵарақәа раан Урыстәылатәи азенитчикцәа Амшын еиқәа акваториаҿы "аӷа" аԥырҩы дызҭам ихархәагақәа карыжьит ҳәа аанацҳауеит аокруг апресс-маҵзура.
"Аӷа" иԥрыгатә хархәагақәа ракәны ахархәара рыҭан аԥрыга аппаратқәа "Орлан", "Застава", "Гранат". Ацәҟьарақәа ирықәдыршәон аракетақәа релектронтә ҭырҟьагақәа рыла.
Аусдҵақәа рынагӡаразы аруаа атехника аибашьратә ҭагылазаашьала иаздырхиеит, ахацыркратә позициақәа ааныркылеит, еиҿыркааит аимадареи анапхгараҭареи рсистема. Абри ашьҭахь аԥшыхәра мҩаԥганы Амшын еиқәа акваториаҿы аԥырҩы дызҭам ахархәагақәа карыжьит.
Аҽазыҟаҵарақәа мҩаԥысуан аполигон Нагвалоу аҿы Аԥсны иҟоу Аладатәи арратә округ 200-ҩык аруааи 40 ак арратә техникеи алархәны. Ахархәара рыҭан азенит-ракетатә комплексқәа "Оса-АКМ", "Стрела-10" , еиҭарго ЗРК "Игла".